किसी विचारधारा-विशेष को मानने वाले लोग अंततोगत्वा एक प्रजाति, जाति या संप्रदाय की शक्ल में ढलने लगते हैं. जबकि यदि केवल विचार को लेकर आगे बढ़ें तो हर व्यक्ति एक संभावना है. जैसे नास्तिकता अपने-आप में एक विचार है, जिसकी वैचारिक बुनियाद बहुत तार्किक, वैज्ञानिक, मानवीय और व्यापक हो सकती है. लेकिन यदि नास्तिक लोग नास्तिकतावाद की विचारधारा के आधार पर अपना एक संगठित समुदाय बनाने की ओर बढ़ चलें, तो वे हिंदुवाद, इस्लाम या ईसाइयत की तर्ज पर ही ‘नास्तिकतावाद’ नाम के एक नए संगठित-धर्म (ऑर्गेनाइज्ड रिलीजन) को जन्म दे देंगे. इसके बाद उनमें भी वही जड़ता, कट्टरता, प्रचारवाद, विस्तारवाद और हिंसक प्रतिक्रियावाद जैसी बुराइयां घर करती जाएंगी, जो अन्य पंथिक धर्मों के साथ है. यानी जिसका विरोध करने चले थे, वे वही बन जाएंगे.